
הכנסת העשרים
מושב שני
<פרוטוקול מס' 238>
מישיבת ועדת הכספים
יום שני, א' בשבט התשע"ו (11 בינואר 2016), שעה 11:00
<סדר היום:>
<תיקון תקנון הבורסה: החלפת המונח "יום עסקים" במונח "יום מסחר"; סוגי פקודות חדשים; קרן היי-טק נסחרת; שינוי בהחזקה במניות של חש"ב והקצאת  אופציות לעובדים הטעונים אישור הדירקטוריון>
נכחו:

<חברי הוועדה:> 
משה גפני – היו"ר
מיקי לוי

מיקי רוזנטל
<מוזמנים:> 
	מירב לשם
	–
	עורך דין, הבורסה לניירות ערך

	קרן הלפרין
	–
	עורך דין, הבורסה לניירות ערך

	מורהף אבו סאלח
	–
	עו"ד, לשכה משפטית, משרד האוצר


<ייעוץ משפטי: >
שגית אפיק
אייל לב ארי
<מנהל הוועדה:>
טמיר כהן
<רשמת פרלמנטרית:>
שרון רפאלי
<<תיקון תקנון הבורסה: החלפת המונח "יום עסקים" במונח "יום מסחר"; סוגי פקודות חדשים; קרן היי-טק נסחרת; שינוי בהחזקה במניות של חש"ב והקצאת  אופציות לעובדים הטעונים אישור הדירקטוריון>>
<היו"ר משה גפני:>
אני מתכבד לפתוח את ישיבת ועדת הכספים. הסעיף האחרון על סדר היום תיקון תקנון הבורסה. מי נמצא פה? 
<מירב לשם:>
מירב לשם. 

<היו"ר משה גפני:>
אפשר לשנות את החוק בעניין הזה שאת תקנון הבורסה הם ישנו לבד? 

<מיקי רוזנטל (המחנה הציוני):>
יש פה סעיף אחד שנראה לי בעייתי שבחלק מהדברים הם רוצים לוותר על האישור של ועדת הכספים. אני גיליתי את זה. אני לא מבין שום דבר בזה, אבל אני קורא, ואז אני רואה כל מיני דברים מוזרים. 
<מירב לשם:>
זה מאוד מקצועי. 

<מיקי רוזנטל (המחנה הציוני):>
יכול להיות שצריך לוותר להם. רק אני אומר, אני לא מבין בזה מספיק. 

<היו"ר משה גפני:>
נראה מה זה. בבקשה, מירב. 

<מירב לשם:>
אני עורכת הדין במחלקה המשפטית מהבורסה, וגם קרן הלפרין מהמחלקה המשפטית.

יש לנו פה כמה תיקונים לא כל כך משמעותיים. הראשון הוא החלפת המונח "יום עסקים" ב"יום מסחר". בתקנון יש הוראה שאם בגלל גורם שהוא לא בשליטת החבר הוא לא מצליח לחייב את הלקוח או לזכות אותו הביצוע צריך להיות ביום העסקים הבא. בפועל חברי בורסה שהם לא בנקים לא יכולים לבצע את העסקאות בימים שהם לא ימי מסחר, ומוצע לתקן את ההוראה כדי שהיא תתייחס לימי מסחר. 
<מיקי לוי (יש עתיד):>
הבורסה תשתמש במושג הזה "יום מסחר"? 

<מירב לשם:>
יש מקומות שמפנימים. 

<מיקי לוי (יש עתיד):>
האמת היא שזה יותר נחמד. 

<היו"ר משה גפני:>
מה הסעיף השני? 

<מירב לשם:>
הסעיף השני – דירקטוריון הבורסה אישר אותו בנובמבר 2014. 

<מיקי רוזנטל (המחנה הציוני):>
אז למה באתם רק עכשיו? 

<מירב לשם:>
אנחנו לא באנו רק עכשיו. עכשיו זה הגיע לדיון. התיקון השני מתייחס להוספת פקודות. הבורסה סיימה את הפיתוח בנובמבר 2014 של פקודות נוספות שאשפר להגיש למסחר. אנחנו חשבנו שיותר הגיוני – והייתה לנו הסמכה בתקנון – להכניס את כל סוגי הפקודות האלה בהנחיות כדי לא להזדקק ולחכות לאישור ועדת הכספים שיגיע בעוד כשנה ומשהו. 

<היו"ר משה גפני:>
לא הבנתי. 

<מירב לשם:>
הוספנו פקודות נוספות למסחר. סיימנו את הפיתוח. הכנסנו את הפקודות האלה בהנחיות מכוח התקנון. הייתה הסמכה בתקנון. עיגנו את כל הנושא בהנחיות הבורסה. עכשיו אנחנו מציעים לבטל את ההגדרות בתקנון כי מעכשיו הכול כבר קבוע ומעוגן בהנחיות. 

<היו"ר משה גפני:>
ואז לא צריך את ועדת הכספים. למה? 
<מירב לשם:>
 
זה אושר בנובמבר 2014. אם היינו מחכים עד היום אי אפשר היה לתת את כל הפיתוחים האלה לציבור ולחברים להשתמש בהם. 
<היו"ר משה גפני:>
הגיוני. אלה דברים מקצועיים. 
<מיקי רוזנטל (המחנה הציוני):>
סוגי פקודות חדשים: "סטופלוס". אני אפילו לא יודע איך קוראים את זה. את זה אתם מבקשים שנוציא מהתקנון - -
<היו"ר משה גפני:>
להוציא את זה מהתקנון ולאשר את זה.
<מיקי רוזנטל (המחנה הציוני):>
אני לא רואה בעיה. לגבי איזה סוג? 

<מירב לשם:>
אנחנו לא מבקשים מכם את האישור. הייתה לנו הסמכה בתקנון. 
<מיקי רוזנטל (המחנה הציוני):>
כרגע אתן מבקשות רק להוציא את הפקודות האלה מהצורך של האישור. 

<מירב לשם:>
נכון. 

<מיקי רוזנטל (המחנה הציוני):>
רק את זה. רק את סוגי הפקודות האלה. 

<מירב לשם:>
הנושא הבא זה קרן הייטק נסחרת שאושר במסגרת חוק המו"פ רק לאחרונה בוועדה. אלינו מגיע משהו שהוא קצה קרחון. 

<מיקי רוזנטל (המחנה הציוני):>
איפה זה? 

<קרן הלפרין:>
בחוברת שלכם זה בעמוד השני. 

<מיקי רוזנטל (המחנה הציוני):>
נספח א' ונספח ב'. 

<מירב לשם:>
הרעיון של קרן הייטק נסחרת שעוגן בחוק המו"פ שאושר לאחרונה הוא שהקרן הזאת תשקיע חצי בניירות ערך בבורסה וחצי בחברות צמיחה. כדי שהקרן הזאת תהיה משמעותית מוצע שהגיוס המינימלי שלה יהיה ארבע מאות מיליון שקל, וכדי שיהיה בה מנהל קרן רצינית. כל מה שמוצע פה זה לקבוע בתקנון הוראה שמסמיכה את הבורסה לקבוע בהנחיות סף של ארבע מאות מיליון שקל לקרן. 
<מיקי רוזנטל (המחנה הציוני):>
רק כדי לקבל סדרי גודל – הקרנות המינימליות שמאושרות בבורסה, באיזה סדר גודל הן? 
<מירב לשם:>
לא גדול. 

<מיקי רוזנטל (המחנה הציוני):>
זה חשוב, כי אם אתם אומרים שזה הסף המינימלי אז בסדר, אבל אם אתם אומרים שיש קרנות יותר קטנות, אנחנו לא רוצים לתקוע את הדבר הטוב שחוקקנו פה. הרי בסך הכול יש לנו עניין שייכנסו יותר אנשים. אנחנו רוצים את הדבר הזה. אז אם הסף שקבעתם הוא סף מינימום אז אין לי שום בעיה, הכול טוב. 
<מירב לשם:>
גיוסים בבורסה הם במאתיים מיליון.  

<מיקי רוזנטל (המחנה הציוני):>
אוקיי, את יכולה לבדוק? היא תדבר, ואת תבדקי מה הסף המינימלי של קרן בבורסה. זה לא עניין מסובך. 

<מירב לשם:>
אני לא חושבת שיש לקרנות אחרות סף מינימלי, אבל פה בגלל המהות המיוחדת - -

<מיקי רוזנטל (המחנה הציוני):>
אחרת אני צריך לשאול אותך למה ארבע מאות מיליון ולא שלוש מאות חמישים או חמש מאות חמישים. 

<מירב לשם:>
אני אבדוק את זה. דרך אגב, הגודל של הקרן תואם את ההמלצות של הוועדה לקידום השקעות בחברות ציבוריות. זאת אומרת, חוק המו"פ הניח שזה גודל הקרן. הם לא רצו קרנות שהן לא משמעותיות. זאת הייתה אחת ההמלצות של הוועדה, לגייס לקוחות. למה? כי זה לא רק קרן שמשקיעה בבורסה, היא גם קרן שמשקיעה בחברות צמיחה. אז המינימום שהיא תשקיע בחברת צמיחה זה חמישים מיליון - -
<מיקי רוזנטל (המחנה הציוני):>
נשמע לי הגיוני. 

<מירב לשם:>
אחרת לא תוכל להשקיע ביותר משתי חברות. 

הנושא הבא הוא שינוי החזקות הדירקטוריון. 

<מיקי רוזנטל (המחנה הציוני):>
באיזה עמוד אנחנו? 

<מירב לשם:>
אין כרגע דרישה בבורסה לגבי קרנות. יש דרישת מינימום לחברות. 
<קרן הלפרין:>
בעתיד זה צפוי, אבל כרגע לא. 

<מירב לשם:>
מה המינימום של חברה? 

<קרן הלפרין:>
אגב, גם קרנות נאמנות, הרשות עצמה לא נותנת להם מינימום. 

<מירב לשם:>
25 מיליון זה המינימום לגיוס בבורסה. אם קרן הייטק רוצה להשקיע בארבע חברות צמיחה שזה מינימום – כבר הלכו לך מאתיים מיליון. אם אתה צריך חצי מזה גם להשקיע בבורסה אז ארבע מאות, זה המינימום.

<מיקי רוזנטל (המחנה הציוני):>
טוב. אנחנו עכשיו בקרן הייטק נסחרת? 

<מירב לשם:>
כן. 

<היו"ר משה גפני:>
בבקשה. 

<מירב לשם:>
אני אומרת שהסכום המינימלי לגיוס של ארבע מאות מיליון הוא המלצה. הייתה המלצה של ועדת המו"פ שהחוק אושר לאחרונה. אנחנו פשוט מיישמים אותו כרגע. ההמלצה של הוועדה הייתה בהסתמך על כל המומחים שישבו בוועדה שמינימום הגיוס המינימלי שצריך להיות הוא ארבע מאות מיליון. למה? חצי מהקרן מושקע בבורסה, וחצי מושקע בחברות צמיחה. המינימום שאת נותן לחברת צמיחה זה שלושים-ארבעים מיליון שקל. זה המינימום להשקעה בשלב ה-VC. זה אומר שהמינימום לגיוס הוא ארבע מאות. 

<היו"ר משה גפני:>
מה הבא? 

<מירב לשם:>

האחרון – שינוי בהחזקה במניות. עד היום כל שינוי בהחזקות בחבר בורסה שאינו בנק מגיע לאישור דירקטוריון הבורסה. מה שאנחנו מציעים פה הולך יד ביד עם ההמלצות של המפקחת על הביטוח שלא נדרשת לתת היתר החזקות מתחת ל -5%, וכנ"ל ברשות לניירות ערך בהיתרים שהיא נותנת למחזיקים בקרנות נאמנות. אנחנו מציעים שהחזקות מתחת ל-5% לא יצטרכו אישור דירקטוריון, אלא רק דיווח. בין 5% לשליטה יביאו קודם את הדיווח לבורסה, ואנחנו נחליט אם זה דרמטי וצריך ללכת לאישור דירקטוריון או שאפשר להסתפק בדיווח. 
<מיקי לוי (יש עתיד):>
זה עד ארבע מאות מיליון או מארבע מאות מיליון? 

<מירב לשם:>
אתה מדבר על קרן ההייטק. זה המינימום. 

<מיקי רוזנטל (המחנה הציוני):>
זה הסכום המינימלי. זה לא שייך לסעיף. 

<מיקי לוי (יש עתיד):>
5% - -

<קרן הלפרין:>
לא, זה לא קשור, זה החזקות - - -

<מירב לשם:>
כל שינוי בהחזקות, אפילו 0.01% מגיע לאישור דירקטוריון הבורסה. זה מאוד מכביד. הדירקטוריון מתכנס כל יום. לכן מוצע פה – וזה הולך יד ביד עם המפקחת על הביטוח ועם יושב-ראש הרשות לניירות לגבי קרנות נאמנות – שרק אישורים מעל 5% - מעל בעל עניין – יגיעו לאישור דירקטוריון הבורסה. כל השאר - - 

<מיקי לוי (יש עתיד):>
- - -

<מירב לשם:>
לא יגיעו לאישור. בין 5% לשליטה - -

<מיקי לוי (יש עתיד):>
זה יכול להיות המון כסף. 

<מירב לשם:>
אבל גם בביטוח זה ככה וגם בקרנות נאמנות. כל הקצאה לעובדים, אפילו הקצאה שמגיע פרומיל לעובד, מגיע לאישור דירקטוריון הבורסה. 

<מיקי לוי (יש עתיד):>
אני מסכים שלא רוצה פרומיל וגם לא רוצה 0.1%, אבל הקפיצה ל-5% נראית לי מהותית. 

<מירב לשם:>
בהקשר הזה אנחנו הולכים יד ביד עם ההמלצות של המפקחת על הביטוח ועם רשות לניירות ערך. 
<מיקי לוי (יש עתיד):>
המפקחת על הביטוח – אפשר לחשוב, תורה מסיני. 

<מיקי רוזנטל (המחנה הציוני):>
אם אנחנו מסתכלים רטרואקטיבית – לא היה משהו הפיקוח על הביטוח בשנים האחרונות. זה לא אילנות גדולים להיתלות עליהם. 
<מיקי לוי (יש עתיד):>
אפשר להתפשר כאן על אחוזים נמוכים יותר? 

<קרן הלפרין:>
הדיון הוא סביב מה שיגיע לדירקטוריון הבורסה. 

<מירב לשם:>
זה מאוד מסרבל. 

<קרן הלפרין:>
דיווחים כן יתקבלו, וכולם מפוקחים כל העת על-ידי הבורסה. הפיקוח עליהם מאוד צמוד. 
<מיקי לוי (יש עתיד):>
נתתם דוגמה לא טובה, המפקחת על הביטוח, כי גם שם מהלך של 5% בביטוח אינו דומה ל-5% בבורסה שזה הליך זריז יותר, כספי יותר, עוצמתי יותר. אני מודיע לכם שאני לא אוהב את זה.  

<מיקי רוזנטל (המחנה הציוני):>
אתם גזרתם את זה מעסקאות בעלי עניין. בעסקאות בעלי עניין זה נכון, אבל, צודק חבר הכנסת לוי, פה מדובר בסכומים שיכול להגיע למאות מיליונים. 5% זה סדרי גודל. 
<מירב לשם:>
קודם כול אני אשים את זה בפרופורציה לגבי עובדים. 

<מיקי רוזנטל (המחנה הציוני):>
על 0.1% אין לנו בעיה. גם על 1% אין לנו בעיה. אבל מ-2% זה מתחיל להיות סכומים גדולים. 

<מירב לשם:>
גם אם ההקצאה לסך כול העובדים היא מעל 5% - -
<מיקי רוזנטל (המחנה הציוני):>
עזבי רגע את העובדים. עם הקצאת עובדים אין לנו בעיה. 
<מיקי לוי (יש עתיד):>
אני אעשה איתך הסכם. כל פעם שיהיה סעיף "הקצאת עובדים" אני מוכן 5%. הבעיה שלי היא המכירה החוצה. עם עובדים אני יודע שרוצים לקחת איזשהו פלח ולהיות עוצמתי ושלא ימכרו את החברה כמו שקרה עכשיו עם "מגה". אין לי בעיה עם זה. אני בעד עובדים. אבל מה קורה עם 5% החוצה? מי מפקח? זה מיליונים. 
<היו"ר משה גפני:>
מה אתם מציעים? 

<מיקי רוזנטל (המחנה הציוני):>
5% בהקצאה לעובדים – כן; אבל 3% או 2% במכירה החוצה. 

<מיקי לוי (יש עתיד):>
תגידו לנו כמה אתם מוכנים להתפשר למטה? 

<היו"ר משה גפני:>
3%?

<מירב לשם:>
אנחנו לא מרגישים שיש לנו אינטרס בעניין הזה. 
<מיקי רוזנטל (המחנה הציוני):>
לא חשדנו, חס וחלילה. 

<מירב לשם:>
כל מה שאתם תגידו שנוח לציבור אתו, נוח לנו. 

<היו"ר משה גפני:>
לא אמרו את זה. אמרו שמדובר על הרבה כסף. 5% לעובדים זה בסדר, אבל החוצה 5% זה הרבה. אני מציע שיהיה 3%. 
<מירב לשם:>
בשמחה. 

<היו"ר משה גפני:>
מה "בשמחה"?

<מיקי רוזנטל (המחנה הציוני):>
היא קיבלה את הצעתך. 

<מירב לשם:>
אני אגיד משהו אחד. כל הרגולציה על חברי בורסה שהם לא בנקים היא רגולציה מאוד מכבידה. אנחנו ניסינו ליישר כדי ללכת לקראתם כמו עם קופות גמל - -

<מיקי לוי (יש עתיד):>
אבל זה לא דומה. 

<מירב לשם:>
למה? 

<מיקי רוזנטל (המחנה הציוני):>
עזוב, אנחנו חושבים שהגענו להסכמה. 

<מיקי לוי (יש עתיד):>
מהלך ביטוחי - - -
<היו"ר משה גפני:>
עורכת הדין לשם, אני מציע לאשר את זה ככה: 3% כלפי חוץ ונאשר את כל מה שהבאתם. אם תראו בפרק זמן מסוים שזה מקשה - -
<מיקי רוזנטל (המחנה הציוני):>
תבואו לשכנע. 

<מירב לשם:>
אתם אומרים ככה: כל מה קשור לבעל מניות – אתם רוצים שהרף יהיה 3%. 

<היו"ר משה גפני:>
נכון. 

<קרן הלפרין:>
גם אם הוא חדש וגם אם הוא קיים? 

<היו"ר משה גפני:>
כן, כן. אין הבדל. 

<מיקי רוזנטל (המחנה הציוני):>
כן. 

<מיקי לוי (יש עתיד):>
כן. 

<מיקי רוזנטל (המחנה הציוני):>
לגבי הקצאת עובדים – עד 5%. 

<מירב לשם:>
אני רק מחדדת. לגבי עובדים –5%. 
<מיקי לוי (יש עתיד):>
תסבירי על חדש. 

<מירב לשם:>
רגע. אם עובד אחד מגיע ל- 5% אז רק מעל 5% כמו בעל עניין או 3%? 
<מיקי רוזנטל (המחנה הציוני):>
זה מאוד מטריד אותי העניין הזה כי אם בא בעל מניות חדש, ואפילו לא בדקתם אותו. הוא בא ואומר, אני קונה 3%, ואני בכלל בנק סעודי. 

<מיקי לוי (יש עתיד):>
מי בודק את החדש? 

<מיקי רוזנטל (המחנה הציוני):>
בכלל בלי בדיקה את מאפשרים - -

<מירב לשם:>
כמעט כל חברי הבורסה הם חברות ציבוריות, אם לא כולן. אבל בסדר. 

<היו"ר משה גפני:>
רבותי, עם התיקונים שנאמרו כאן אני מבקש להביא להצבעה את תיקון תקנון הבורסה כפי שהוצג על-ידי עורכת הדין מירב לשם עם התיקון שעשינו. מי בעד אישור התקנון? מי נגד? 

הצבעה

בעד התיקון – פה-אחד
נגד – אין
נמנעים – אין 
תיקון תקנון הבורסה אושר.

<היו"ר משה גפני:>
בעד- פה אחד, אין מתנגדים, אין נמנעים. התיקון אושר. 

תודה רבה לכן. מה שביקשתן אושר פה-אחד. תודה רבה, הישיבה נעולה. 


הישיבה ננעלה בשעה 12:50.

